पाएं अपने शहर की ताज़ा ख़बरें और फ्री ई-पेपरडाउनलोड करें
भारत कोरोना के कहर से जूझ रहा है। ऑक्सीजन की कमी से सांसें टूट रही हैं, अस्पतालों में बेड की मारामारी है। और सरकार है कि लोगों को बुनियादी सुविधाएं तक मुहैया नहीं करा पा रही। ऐसे में सुप्रीम कोर्ट और हाईकोर्ट मैदान में उतर चुके हैं। अदालतों ने केंद्र सरकार से लेकर राज्य सरकारों को जमकर फटकार लगाई है। वो भी एक बार नहीं कई बार। पढ़िये पिछले 00 दिन में देश की अदालतों ने सरकार को कैसी-कैसी बातें कह डालीं...
शुरुआत सुप्रीम कोर्ट से
3 मई 2021: जजों की बातों को आप लोग कड़वी दवा की तरह लें
हाल में मद्रास हाईकोर्ट ने चुनाव आयोग पर हत्या का मुकदमा चलाने की बात कह दी। इस पर आयोग ने सुप्रीम कोर्ट में याचिका दायर कर दी। इसकी सुनवाई के दौरान सुप्रीम कोर्ट ने कहा- 'जजों की तरफ से आने वाली टिप्पणियों को मीडिया में आने से रोका नहीं जा सकता। इसे आपको कड़वी दवा की तरह लेना चाहिए।'
28 अप्रैल 2021: लोग मर रहे हैं, ऐसे में हम मूकदर्शक नहीं रह सकते
कोरोना को लेकर हो रही सुनवाई में अदालत ने केंद्र सरकार को खूब फटकारा। कोर्ट ने कहा- 'कोरोना से लोग मर रहे हैं। ऐसे में हम मूकदर्शक बन कर इसे सिर्फ देखते नहीं रह सकते। आप कोरोना की दूसरी लहर से निपटने के लिए मौजूद संसाधन, दवाइयों और वैक्सीन की स्थिति का ब्योरा दीजिये।'
और अब बात हाईकोर्ट की
दिल्ली हाईकोर्ट की टिप्पणियां
5 मई 2021: आप शुतुरमुर्ग की तरह रेत में सिर छुपा सकते हैं, लेकिन हम नहीं
ऑक्सीजन सप्लाई से जुड़ी सुनवाई में दिल्ली हाईकोर्ट ने कहा- 'पूरे देश में हाहाकार मचा है। शुतुरमुर्ग की तरह रेत में आप सिर छुपा सकते हैं, हम नहीं। आप बताएं कि ऑक्सीजन देने के आदेश का पालन नहीं करने पर आपके खिलाफ क्यों न अवमानना की कार्रवाई की जाए?'
4 मई 2021: सरकार की मर्जी है वह आंख मूंद सकती है, लेकिन अदालत नहीं
इस बार दिल्ली हाईकोर्ट ने केंद्र सरकार को फटकार लगाई। कहा- 'लोगों की जान खतरे में है। ऐसे में सरकार आंख मूंदकर बैठ सकती है, पर अदालत नहीं।'
28 अप्रैल 2021: सरकार लोगों को मरते हुए देखना चाहती है, दिमाग तक नहीं लगा रही
दिल्ली हाईकोर्ट ने केंद्र सरकार के कामकाज पर सख्त टिप्पणी की। कहा- 'ऐसा लगता है कि सरकार लोगों को मरते हुए देखना चाहती है। रेमडेसिविर के इस्तेमाल के लिए जारी नई गाइडलाइंस के मुताबिक इसे सिर्फ उन्हीं लोगों को दिया जाएगा जो ऑक्सीजन सपोर्ट पर हैं। ऐसा लग रहा है कि प्रोटोकॉल तैयार करते वक्त दिमाग का इस्तेमाल नहीं हुआ। लग रहा है कि केंद्र ने रेमडेसिविर की कमी का मसला खत्म करने के लिए प्रोटोकॉल ही बदल दिया।'
22 अप्रैल 2021: देश भगवान भरोसे है... भीख मांगिए, उधार लीजिए, चोरी कीजिये, पर ऑक्सीजन लाइए
ऑक्सीजन की कमी पर दिल्ली हाईकोर्ट ने केंद्र सरकार को फिर लताड़ा। कहा- 'यह देश भगवान भरोसे चल रहा है। कई अस्पताल कह रहे हैं कि उनके पास कुछ ही घंटे का ऑक्सीजन बचा है। हमें इससे कोई मतलब नहीं है कि आप ऑक्सीजन कहां से लाएंगे। भीख मांगिए, उधार लीजिए या चोरी कीजिए या नया प्लांट लगाइए, लेकिन अस्पतालों में हर कीमत पर ऑक्सीजन की आपूर्ति सुनिश्चित कीजिए।'
मध्यप्रदेश हाईकोर्ट के बयान
1 मई 2021: जब लोगों को ऑक्सीजन ही नहीं मिले तो राइट टू लाइफ का क्या मतलब
मध्य प्रदेश में ऑक्सीजन की कमी से मौतें हो रही थीं। इसकी सुनवाई करते हुए हाईकोर्ट कहा- 'संविधान के आर्टिकल-21 के तहत सबको जीने का अधिकार है। लेकिन जब लोगों को ऑक्सीजन ही नहीं मिले तो इसका कोई मतलब नहीं रह जाता। मीडिया रिपोर्ट के मुताबिक 2 से 28 अप्रैल के बीच 90 मरीजों ने ऑक्सीजन की कमी के चलते जान गवां दी है। यह जानकारी कितनी सही है यह जांच का विषय है, लेकिन ऑक्सीजन की कमी से मरीजों की मौत होना दिल दहला देने वाली घटना है।'
अब बात उत्तर प्रदेश की
5 मई 2021: ऑक्सीजन की कमी से मौत नरसंहार से कम नहीं
इलाहाबाद हाईकोर्ट ने उत्तर प्रदेश सरकार को फटकार लगता हुए कहा- 'ऑक्सीजन की कमी से लोगों का मरना आपराधिक कृत्य है और ये किसी नरसंहार से कम नहीं है।'
बिहार सरकार पर कोर्ट की टिप्पणी
3 मई 2021: पूरा सिस्टम ध्वस्त हो चुका है, हमारे आदेश पर भी काम नहीं हो रहा
पटना हाईकोर्ट ने बिहार सरकार को जमकर फटकार लगाई। कहा- 'ऐसा लग रहा है कि पूरा सिस्टम ध्वस्त हो चुका है। बेड से लेकर वेंटिलेटर तक की कमी और पांच सौ बेड का बिहटा ईएसआईसी अस्पताल शुरू करने के आदेश पर भी पूरी तरह काम नहीं हुआ। हमारे आदेश के बाद भी कोरोना मरीजों के उपचार की सुविधाएं नहीं बढ़ी हैं।'
मद्रास हाईकोर्ट जमकर बरसा
26 अप्रैल 2021: चुनाव आयोग के अधिकारियों के खिलाफ हत्या का मुकदमा दर्ज हो
कोराेना के दौरान चुनावी रैलियों में भीड़ को लेकर मद्रास हाईकोर्ट ने चुनाव आयोग पर सबसे सख्त टिप्पणी की। कहा- 'कोरोना की दूसरी लहर के लिए चुनाव आयोग के अधिकारी जिम्मेदार हैं। उनके खिलाफ हत्या के आरोपों पर मुकदमा दर्ज किया जाना चाहिए।' इस पर चुनाव आयोग ने कहा कि उनकी ओर से कोविड गाइडलाइंस का पालन किया गया। इस पर अदालत ने पूछा- 'जब प्रचार हो रहा था, तब क्या चुनाव आयोग दूसरे प्लेनेट पर था?'
गुजरात, राजस्थान और कर्नाटक हाईकोर्ट की टिप्पणी
4 मई 2021: सरकार कोर्ट के आदेशों तक की अनदेखी कर रही
गुजरात हाईकोर्ट ने कहा- 'हम इस बात से दुखी हैं कि कोरोना के मामले में सरकार उसके आदेशों तक की पूरी तरह अनदेखी कर रही है।' राजस्थान हाईकोर्ट ने सरकार को निर्देश दिया कि अस्पतालों में बेड की उपलब्धता की जानकारी रियल टाइम में करें। कर्नाटक हाईकोर्ट ने भी सख्त रवैया अपनाते हुए केंद्र सरकार से ऑक्सीजन का कोटा बढ़ाने के लिए कहा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva bho_Deva hin_Deva hin_Deva hin_Deva hin_Deva bho_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva bho_Deva bho_Deva hin_Deva bho_Deva hin_Deva hin_Deva bho_Deva hin_Deva hin_Deva bho_Deva hin_Deva hin_Deva zho_Hant eng_Latn